El Pla de regularització cadastral del Ministeri d’Hisenda detecta 2.374 omissions en el cadastre
17/02/2015

# El Pla de regularització cadastral del Ministeri d’Hisenda detecta 2.374 omissions en el cadastre

[![El valor cadastral de tot el municipi queda establit en 4.468.254.003 euros](/images/noticias/2015/02/valor-catastral.jpg)](/images/noticias/2015/02/valor-catastral.jpg)

17.02.2015

El 5% dels immobles totals del municipi s’han vist afectats

El Ministeri d’Hisenda i Administracions Públiques va aprovar en 2012 un pla de regularització cadastral amb l’objectiu de fer aflorar immobles urbans i rústics no inscrits. El dit pla ha afectat més de tres mil municipis espanyols entre els quals Paterna és un més.

Este procés no implica una revisió a l’alça dels valors cadastrals, ja que els immobles es regularitzen d’acord amb els imports vigents en cada municipi, i es tracta exclusivament de detectar immobles que compten amb els serveis públics municipals sufragats pels titulars dels immobles correctament declarats". En este sentit es considera de justícia la seua correcta incorporació al Cadastre perquè garantisca la seua contribució al sosteniment dels dits serveis públics".

La regularització comporta l’assignació d’un valor cadastral al bé immoble aflorat i una data d’efectes del dit valor, informació que s’incorpora al padró immobiliari del municipi i serveix per a la corresponent gestió tributària de les obligacions per l’Impost sobre Béns Immobles (IBI) d’exercicis futurs i passats no prescrits.

En este sentit l’Ajuntament de Paterna ha rebut la notificació per part del Ministeri d’Hisenda i Administracions Públiques que durant la dita revisió es van detectar a Paterna un total de 2.374 omissions de comunicació al cadastre, la qual cosa suposa un 5,20% d’immobles regularitzats per un 94’80% d’immobles que no s’han vist afectats de cap mode. El total del valor cadastral urbà per a l’any 2014 es va establir en 4.468.254.003 euros, ascendint la xifra de 109.277.339 euros, la qual cosa suposa un increment del 2,39%. Per a l’Ajuntament de Paterna esta regularització suposa un increment de l’entorn de 524.000 euros en les previsions d’ingressos de l’Impost de Béns Immobles per a l’any 2015, així com al voltant d’un milió d’euros d’exercicis passats, a falta de fer una estimació completa de les dades oferides des del Ministeri.

L’alcaldessa de Paterna, Elena Martínez, ha recordat que “com a Ajuntament ens vam acollir a la possibilitat de reducció del 20% dels valors cadastrals ja que des de la revaloració cadastral sol•licitada en 2006 per l’anterior equip de govern el valor cadastral es troba molt per damunt del preu de mercat”. Per este motiu en els últims dos anys hem procedit a una reducció de l’IBI que enguany es notarà amb un 10% menys per a tots els titulars de vivendes. A més s’ofereix la possibilitat de pagar-lo en 12 mesos junt amb altres impostos municipals sense interessos”. L’alcaldessa va indicar que “oferim totes les facilitats i el nostre objectiu és continuar reduint l’IBI en pròxims exercicis perquè gràcies a la bona gestió econòmica tenim un municipi sanejat i podem fer front a les nostres obligacions”.